BTS วิ่งกว่า 2% ลุ้นชนะประมูลสายสีชมพู-สีเหลืองเพิ่ม กูรูแนะ“ซื้อ” เป้า 12 บ.
BTS วิ่งกว่า 2% ลุ้นชนะประมูลสายสีชมพู-สีเหลืองเพิ่ม บล.ธนชาตแนะ“ซื้อ” เป้า 12 บ.โดย ณ เวลา 11.05 น.อยู่ที่ 10.00 บาท บวก 0.20 บาท หรือ 2.04% มูลค่าการซื้อขาย 356.15 ล้านบาท
10 ก.ย. 2558

ผู้สื่อข่าวรายงานว่า ราคาหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ณ เวลา 11.05 น.อยู่ที่ 10.00 บาท บวก 0.20 บาท หรือ 2.04% มูลค่าการซื้อขาย 356.15 ล้านบาท  โดยเปิดตลาดที่ 9.75 บาท ต่ำสุดที่ 9.75 บาท สูงสุดที่ 10.00 บาท

บล.ทรีนีตี้ แนะ”ซื้อ”หุ้น BTS แนวโน้มการลงนามสัญญาเดินรถไฟฟ้าโครงการสีเขียวเข้มทั้ง 2 สาย อาจมีความคืบหน้าเร็วกว่าที่ประเมินไว้ทีแรก หลัง รฟม.-กทม. เตรียมลงนามโอนโครงการภายในเดือน ก.ย ซึ่งคาดว่าจะส่งผลบวกต่อ sentiment ของราคาหุ้นในระยะสั้น
อย่างไรก็ตาม มองว่าการที่ BTS จะเป็นผู้ชนะเดินรถไฟฟ้าสีเขียวเข้มทั้งสอง ไม่ใช่ประเด็นใหม่ เนื่องจากตลาดได้คาดการณ์ไว้อยู่แล้ว ทั้งนี้ ประเมิน มูลค่าพื้นฐานของทั้งสองเส้น รวมระยะทาง 31.2 ก.ม. ไว้ที่ 1.32 บาทต่อหุ้น (รวมในประมาณการแล้ว) แนะนำซื้อ ราคาเป้าหมาย 11.85 บาท
บล.ธนชาต แนะนำ “BUY” BTS ราคาเป้าหมาย 12.00 บาท/หุ้น ประเมินปัจจัยผลักดันผลประกอบการคือ 1) การได้สัญญา O&amp;M ส่วนต่อขยายสายสีเขียวฝั่งเหนือและใต้ 2) ความสำเร็จในการร่วมทุนกับ บริษัท แสนสิริ จำกัด (มหาชน) หรือ SIRI ในธุรกิจอสังหาริมทรัพย์เพื่อพัฒนาโครงการคอนโดมิเนียม มูลค่ารวม 25-30 พันลบ. ในช่วงหลายปีข้างหน้า และ 3) ความคืบหน้าของโครงการสายสีชมพูและสายสีเหลือง ซึ่ง BTS มีโอกาสสูงที่จะชนะการประมูล 